Vast: Kokoomus on tyrinyt monta sotea vuoden 2011 vaalien jälkeen

Katselin Ylen aamulähetystä ja Apusen ja Karvalan lausunnot selvittivät paljon, mistä taitaa olla kysymys. Kokoomus ajaa ilmeisesti 5 sote-aluetta suurten kaupunkien ympärille. Sen lisäksi, että suurissa kaupungeissa on paljon veronmaksajia, niissä on myös paljon kokoomuslaisia ja yksityisiä lääkäriasemia ja hoitolaitoksia. Kokoomus haluaa edelleen ohjata yhteiskunnan varoja yksityisille toimijoille, tätä eivät maakunnissa "pöpeliköissä" asuvat ihmiset toivo, koska heitä eivät yksityiset lääkäriasemat tai kalliit hoitokodit suuremmin palvele.



En ota huomioon keskustelua siitä, kenelle valta kuuluu - eikö sen pitäisi olla kansalla, mutta kyllä maakunnissakin maksetaan veroja. Jos maksat veroja yhtä paljon kuin kaupunkilaiset, mutta lähin terveyskeskus on kaukana ja päivystykseenkin on matkaa yli sata kilometriä, niin kyllä minä ymmärrän, etteivät Keskustan kannattajat innostu Kokoomuksen "raha seuraa potilasta" -mallista.



Turun asukkaana käyn sekä terveyskeskuksessa että tarvittaessa yksityisellä lääkäriasemalla ja voin varmaankin tehdä niin tulevaisuudessakin, mutta mökissään maaseudulla asuvalle vanhukselle tilanne on toinen. Eikö meidän pitäisi käyttää yhteiskunnan varat kaikkien hyväksi tasapuolisesti ja yksityisiä palveluita voidaan käyttää halutessa joko itse maksaen tai vakuutuksen korvaamina? Kokoomuksen malli palvelisi parhaiten hyvätuloisia kaupunkilaisia, joiden hoidosta osan maksaisivat myös ne Apusen mainitsemat pöpeliköissä asuvat.